En 60-årig hjemmehjælper har fået flere knoglebrud, blandt andet på arm og hofte, efter hun fredag aften blev ramt af et køretøj. - Vi efterlyser vidner til ulykken og en Ford Transit af modellen Connect årgang 2003 til 2005, farven kan vi desværre ikke sige noget om, siger Torsten Jespersen hos lokalpolitiet i Thisted. Kvinden kunne ikke med sikkerhed sige, hvilket køretøj der ramte hende, men køretøjet fortsatte videre efter sammenstødet. Det er ud fra et afrevet sidespejl, som politiet fandt efter påkørslen, at de har fastslået modellen. Et andet vidne har dog forklaret, at kvinden blev ramt af en scooter. Derfor vil politiet gerne i kontakt med vidner, der har oplysninger i sagen.

Opsummering:
Lokalpolitiet i Thisted efterlyser en bilist, der fredag aften påkørte en hjemmehjælper i Thisted.